Opdateret mandag klokken 10.17: Arbejdstilsynet er nu blevet sat på sagen for at klarlægge hændelsesforløbet, oplyser Nordjyllands Politi. Man håber på at komme videre med sagen i løbet af denne uge. I Sdr. Onsild nær Hobro mistede en 7-årig dreng søndag livet efter en ulykke. Ulykken skete i forbindelse med noget nedrivningsarbejde på en privat grund. Her pådrog den 7-årige dreng sig meget alvorlige skader, da en mur væltede ned over ham. Selvom der straks blev tilkaldt lægehjælp, blandt andet via en lægehelikopter, stod drengens liv ikke til at redde. Stor undersøgelse i gang Nordjyllands Politi koordinerer på nuværende tidspunkt et større efterforskningsarbejde ude på stedet, oplyser vagtchefen ved Nordjyllands Politi, politikommissær Karsten Højrup Kristensen. - Vi arbejder derude lige nu. Vi er ved at efterforske omstændighederne omkring denne meget tragiske ulykke. Det kommer til at tage tid. Derfor er det yderst begrænset, hvad politiet kan udtale sig om på nuværende tidspunkt. - Jeg kan dog sige, at vi har fokus på at få undersøgt alle forhold omkring ulykken, siger politikommissær Karsten Højrup Kristensen, der oplyser, at både en bilinspektør og Arbejdstilsynet er tilkaldt for at bistå politiet med de nærmere undersøgelser. Politiet har på nuværende tidspunkt ingen yderligere oplysninger om den tragiske ulykke.
Søndag eftermiddag modtog Nordjyllands Politi en anmeldelse om en alvorlig ulykke nær Hobro, hvor en 7-årig dreng afgik ved døden.